Marjan Prenkaj

Marjan Prenkaj (1942-1987) ishte historian dhe akademik shqiptar.

 Biografia 

Marjan Prenkaj lindi më 1942 në Gjakovë, Kosovë. Shkollën normale e kreu në Gjakovë dhe në Pejë. Më 1964 u regjistrua në Degën e Historisë të Fakultetit Filozofik të Universitetit të Prishtinës dhe diplomoi më 1970. Studimet pasuniversitare i regjistroi në Fakultetin Filozofik të Prishtinës në Degën e Historisë më 1974. Magjistroi në temën "Dega e Lidhjes Shqiptare të Prizrenit 1878 – 1881."

Tezën e Doktoratës me titull "Prizreni dhe rrethina në shekullin XIX dhe në fillim të shekullit XX" e përgatiti dhe e dorëzoi në Fakultetin Filozofik, ku qe ngritur edhe komisioni për mbrojtjen publike, por sëmundja vdekjeprurëse e pengoi kurorëzimin e kësaj pune me rëndësi shkencore.

Prej vitit 1980 e deri në vdekje më 1987, Marjan Prenkaj punoi në Institutin e Historisë në Prishtinë. Ai punoi edhe në Entin e Mbrojtjes së Përmendoreve të Prizrenit, si kustos i Muzeut të Lidhjes Shqiptare të Prizrenit, si dhe në Prizren, në Ferizaj dhe në Deçan si profesor i historisë dhe i sociologjisë qysh gjatë studimeve.

Në fushën e shkencës së historisë, Marjan Prenkaj botoi me dhjetëra studime e shkrime shkencore me interes për historinë e popullit shqiptar. Ai mori pjesë me kumtesa në shumë simpoziume dhe tubime shkencore në Kosovë dhe më gjerë.

Vdiq në Prizren, në prill të vitit 1987.

 Botime 

 Prizreni dhe rrethina në shekullin XIX dhe në fillim të shekullit XX.Marjan Prenkaj, Prizreni dhe rrethina në shekullin XIX dhe në fillim të shekullit XX, Google Books 
 Dega e Lidhjes Shqiptare të Prizrenit 1878 – 1881 Marjan Prenkaj, Dega e lidhjes shqiptare e Prizrenit, Google Books
 Disa aspekte të luftës për autonomi të shqiptarëve të Vilajetit të Kosovës në kohën e Lidhjes Shqiptare të Prizrenit
 Prejardhja e familjes së Rrotullajve dhe roli i saj në pashallëkun e Prizrenit 1795-1836
 Rezistenca e lidhjes shqiptare të Prizrenit kundër ekspeditës ndëshkimore të Dervish Pashës më 1881

 Lidhje të jashtme 
 Instituti i Historisë

Kategoria:Historianë shqiptarë
Kategoria:Akademikë shqiptarë
Kategoria:Lindje 1942
Kategoria:Vdekje 1987
Kategoria:Njerëz nga Gjakova